তিনি আরও জানান, কলা, আম, আনারস, পেঁপে যখন পাকতে শুরু করে তখন আপনা থেকেই এ সব ফল ইথাইলিন গ্যাস ছাড়ে। কিন্তু বর্তমানে দেখা যাচ্ছে, কৃষক এবং ব্যবসায়ীরা ফল পরিপক্ব হওয়ার আগেই গাছ থেকে সংগ্রহ করে এবং বাজার থেকে ইথারেল কিনে স্প্রে করে। এতে ফলের গাছের রঙ উজ্জ্বল হলুদ বর্ণের হয়। ক্যালসিয়াম কার্বাইডের সাহায্যেও ফল পাকানো হয়। বাজার থেকে ক্যালসিয়াম কার্বাইড কিনে ড্রামে বা বড় পাত্রের পানিতে দ্রবীভূত করা হয়। এরপর এই পানিতে কলার কাঁদি, আম, আনারস বা পেঁপে চুবিয়ে তোলা হয়। ফলে ওই সব ফল হলুদ রং ধারণ করে।